Diari Oficial de la Generalitat Valenciana


Sumari del DOGV 4150, del 18-12-2001 (2001/11215)

ORDRE de 31 d'octubre de 2001, de la Conselleria de Justícia i Administracions Públiques, per la qual s'homologa la modificació dels Estatuts de la Mancomunitat Intermunicipal de la Vall del Vinalopó.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4150

Data del DOGV
:   18-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11104


Data del document
:   31-10-2001

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * Elda
    * Petrer
    * Monòver
    * Sax
    * associació de municipis
    * reglament intern
    * administració local

ORDRE de 31 d'octubre de 2001, de la Conselleria de Justícia i Administracions Públiques, per la qual s'homologa la modificació dels Estatuts de la Mancomunitat Intermunicipal de la Vall del Vinalopó. [2001/11276]
  
Els plens dels ajuntaments d'Elda, Monòver, Petrer i Sax, van acordar aprovar la modificació dels Estatuts de la Mancomunitat Intermunicipal de la Vall del Vinalopó per a adequar-los a la normativa vigent. Remés l'expedient tramitat i els Estatuts aprovats a aquesta Conselleria, no s'hi advertix cap infracció de l'ordenament jurídic, ni menyscabament de les competències d'aquesta Comunitat Autònoma, ni interferència en el seu exercici.
  
Per tot això, i d'acord amb el que disposen l'article 44 de la Llei 7/1895, de 2 d'abril, Reguladora de les Bases de Règim Local i el Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques,
  
ORDENE
  
Article únic
  
S'homologa la modificació dels Estatuts de la Mancomunitat Intermunicipal de la Vall del Vinalopó, el text complet del qual es transcriu a continuació, en haver acreditat en l'expedient la legalitat de les actuacions.
  
València, 31 d'octubre de 2001
  
El conseller de Justícia i Administracions Públiques
  
CARLOS GONZÁLEZ CEPEDA
  
Estatuts modificats de la Mancomunitat Intermunicipal de la Vall del Vinalopó
  
Capítol I
  
Disposicions generals
  
Article 1. Municipis que integren la mancomunitat
  
Els municipis que integren la present Mancomunitat són els d'Elda, Petrer, Monòver i Sax. Podran adherir-se altres municipis.
  
Article 2. Denominació
  
La denominació d'aquesta Mancomunitat serà Mancomunidad Intermunicipal del Valle del Vinalopó - Mancomunitat Intermunicipal de la Vall del Vinalopó.
  
Article 3. Seu oficial entitat local
  
1. El domicili social, lloc de sessions i administració central de la Mancomunitat radicarà a Elda, carrer Nueva, número 23.
  
2. El registre general radicarà a la seu de la Mancomunitat i en aquest hauran de constar amb claredat l'entrada dels documents que es reben i l'eixida dels que hagen sigut despatxats definitivament. Romandrà obert al públic tots els dies hàbils durant les hores de 9,00 a 14,00.
  
No obstant això, i sense perjuí de l'anterior, els registres generals de cadascun dels ajuntaments mancomunats tindran el caràcter de registres complementaris al general en règim de desconcentració. Els documents en aquests depositats, s'hauran de remetre amb la major urgència al registre general.
  
3. S'entendrà per Administració central els serveis de secretaria, intervenció, tresoreria, amb tots els negociats en ells enquadrables com a registre, informació, contractació, personal, comptabilitat, etc., així com totes les unitats administratives que calguen per a la prestació dels serveis propis de la Mancomunitat.
  
Capítol II
  
Òrgans de la mancomunitat
  
Article 4. Òrgans del govern
  
1. Els òrgans de Govern i Administració necessaris d'aquesta Mancomunitat són:
  
a) El president
  
b) Els vicepresidents
  
c) El Ple
  
d) La Comissió de Govern
  
2. Els òrgans complementaris de la Mancomunitat són:
  
a) Les comissions informatives.
  
b) La Comissió Especial de Comptes.
  
Article 5. Ple de la mancomunitat
  
1. El ple de la Mancomunitat és un òrgan de govern i administració de caràcter col·legiat, representa i personifica la Mancomunitat amb el caràcter de corporació de dret públic.
  
2. El ple de la Mancomunitat estarà integrat pels següents membres:
  
- El president.
  
- Els vicepresidents.
  
- Tres vocals per cadascun dels ajuntaments que formen part de la Mancomunitat. Per cada corporació municipal es designaran tants vocals suplents com a titulars la representen, que ostentaran idèntica qualitat que els titulars quan els substituïsquen en ordre a l'adopció d'acords i existència de quòrum.
  
- El secretari.
  
Article 6. Designació, cessament i renovació
  
1. La designació, el cessament i renovació dels membres del ple de la Mancomunitat, es realitzarà en la forma que s'indica en els presents Estatuts.
  
2. Els vocals titulars i suplents representants de cada municipi, seran elegits per les corporacions respectives en sessió plenària, de conformitat amb el procediment que cada una establisca a l'efecte.
  
3. Serà condició inexcusable per a ser vocal del ple de la Mancomunitat, tant de titular com de suplent, la pertinença a una de les corporacions municipals membre de la Mancomunitat. Per consegüent, el cessament com a membre de la respectiva corporació produirà el seu cessament com a membre del ple de la Mancomunitat.
  
4. La data de la renovació ordinària dels membres del ple de la Mancomunitat, es produirà en el termini d'un mes següent al de la constitució de totes les corporacions municipals. No obstant això, en qualsevol moment, una corporació municipal podrà revocar la designació d'un o diversos dels vocals seguint el mateix procediment que per a la seua elecció.
  
5. Els membres del ple de la Mancomunitat es constituiran en grups polítics. Ningú no pot pertànyer simultàniament a mes d'un grup polític. S'admetran grups polítics de contingut unipersonal.
  
Els grups polítics es constituiran per mitjà d'escrit dirigit al president de la Mancomunitat i subscrit per tots els seus integrants, que es presentarà a la Secretaria General de la Mancomunitat dins dels cinc dies hàbils següents a la celebració del primer ple constitutiu després de la constitució de les noves corporacions. En aqueix mateix escrit es farà constar la designació del portaveu del grup i del seu suplent.
  
Els membres del ple de la Mancomunitat que adquirisquen la seua condició, amb posterioritat a la celebració del primer ple constitutiu anteriorment indicat, hauran d'incorporar-se als grups ja existents o constituir-se en grup.
  
Article 7. Atribucions del ple de la mancomunitat
  
El ple de la Mancomunitat i en relació amb els fins i serveis considerats en els presents Estatuts, tindrà la competència i facultats que la legislació de règim local assenyala com a pròpies de l'Ajuntament en Ple; excepte en les matèries pròpies del capítol seté d'aquests Estatuts, en què es limitarà a emetre informe i a formular propostes.
  
No obstant l'anterior, necessitaran ser ratificats pels ajuntaments membres en sessió plenària els acords que adopte el ple de la Mancomunitat en els assumptes o matèries en què legalment siga preceptiva la ratificació, o bé en els assumptes o matèries que el ple de la Mancomunitat acorde sotmetre a ratificació com a requisit per a l'entrada en vigor del seu propi acord.
  
Article 8. Composició i atribucions de la comissió de govern de la mancomunitat
  
1. La Comissió de Govern estarà formada pel president, els altres alcaldes que no exercisquen la Presidència i per un nombre total de regidors, designats, cadascun d'ells, per l'alcalde de cada municipi integrant.
  
2. Correspon a la Comissió de Govern:
  
a) L'assistència al president en l'exercici de les seues atribucions.
  
b) Les atribucions que el president o un altre òrgan mancomunat li delegue o li atribuïsquen les lleis, de conformitat amb el que establix l'actual Legislació de Règim Local.
  
Article 9. President i vicepresidents
  
1. Exerciran el càrrec de president, els alcaldes dels ajuntaments membres, alternativament, per un període que coincidirà amb el dels períodes electorals locals.
  
2. El nomenament recaurà, per rotació, en un alcalde dels municipis que integren la Mancomunitat, pel següent ordre: Elda, Monòver, Sax i Petrer.
  
3. Seran vicepresidents, els alcaldes dels municipis membres que no ostenten la qualitat de president, i assistiran a les sessions amb veu i vot.
  
Article 10. Atribucions del president i vicepresidents
  
1. El president del ple de la Mancomunitat, ho serà també de la Mancomunitat, a què representarà legalment.
  
2. Les atribucions del president seran les assignades per la legislació de règim local als alcaldes respecte a les corporacions locals.
  
3. Correspon als vicepresidents substituir en la totalitat de les funcions i per l'ordre que els corresponguera ostentar la Presidència, el president de la Mancomunitat en els casos d'absència, malaltia o impediment que impossibilite a aquest per a l'exercici de les seues atribucions.
  
4. En el cas que per qualsevol circumstància o motiu en l'ajuntament que radique la Presidència, l'Alcaldia estiga exercida per un alcalde amb caràcter accidental, la Presidència de la Mancomunitat serà exercida per aquest amb caràcter igualment accidental, fins quan es produïsca el nomenament o elecció del nou alcalde, moment en què l'elegit passarà a exercir la Presidència de la Mancomunitat.
  
Article 11. Comissions informatives
  
El ple de la Mancomunitat crearà les comissions informatives permanents que crea necessàries en atenció als serveis i, per tant, naturalesa dels acords que han de ser adoptats pel ple de la Mancomunitat. Tindran caràcter general i es distribuiran entre aquestes les matèries que han de sotmetre's al ple de la Mancomunitat.
  
La composició concreta d'aquestes serà acordada pel ple de la Mancomunitat tenint en compte les següents regles:
  
a) La Presidència de cada comissió informativa serà sempre exercida per un membre de la Comissió de Govern.
  
b) Cada comissió estarà integrada per un nombre de membres resultant que en aquesta estiguen representats tots els grups polítics existents en el ple de la Mancomunitat, d'acord amb la proporcionalitat que cadascun d'aquests tinga en el citat Ple; i també que a través dels citats grups polítics queden representats tots els municipis mancomunats.
  
El ple de la Mancomunitat crearà les comissions informatives especials que crea necessàries per a l'estudi, dictamen o informe d'un assumpte concret, tenint en compte les seues característiques especials de qualsevol tipus. Aquestes comissions s'extingixen automàticament una vegada que hagen dictaminat o informat sobre l'assumpte que constituïx el seu objecte, llevat que l'acord plenari que les va crear disposara una altra cosa.
  
Article 12. Habilitats nacionals
  
1. En aquesta Mancomunitat hi haurà un lloc de treball reservat a funcionaris d'administració local amb habilitació de caràcter nacional a què correspondran les funcions de secretaria, comprensiva de la fe pública i assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació.
  
2. En tant siga classificat reglamentàriament per l'òrgan autonòmic competent dit lloc de treball, les citades funcions podran ser exercides per algun funcionari d'administració local amb habilitació de caràcter nacional d'algun dels municipis que integren la Mancomunitat, prèvia designació per la Comissió de Govern d'aquesta.
  
3. No obstant això, si una vegada creat i classificat s'estima que el volum de serveis o recursos de la Mancomunitat és insuficient per al manteniment de dit lloc de treball, es podrà, de conformitat amb la normativa aplicable, sol·licitar l'exempció de l'obligació de mantindre'l.
  
En aqueix supòsit i una vegada concedida la citada exempció, les funcions reservades a habilitats nacionals seran exercides a través de funcionari amb aquesta habilitació d'algun dels municipis que integren la Mancomunitat, pel servei d'assistència de les diputacions o per mitjà d'acumulació.
  
Capítol III
  
Funcionament
  
Article 13. Sessions ordinàries
  
1. Serà competència del ple de la Mancomunitat l'assenyalament del règim de les sessions ordinàries del mateix ple i de la Comissió de Govern, així com la seua modificació.
  
2. Les convocatòries seran efectuades pel president amb una antelació mínima de quaranta-vuit hores, i s'indicaran els assumptes a tractar.
  
3. Les sessions se celebraran en segona convocatòria una hora després de l'assenyalada en primera convocatòria.
  
4. El quòrum per a la vàlida celebració de les sessions en primera i segona convocatòria serà el d'un terç del nombre legal dels seus membres, sense que en cap cas no puga ser inferior a tres. Els vocals suplents assistiran a les sessions del ple de la Mancomunitat, en absència dels titulars a què suplisquen.
  
5. No podrà celebrar-se cap sessió sense la presència del president i del secretari de la Mancomunitat o dels que legalment o estatutàriament els substituïsquen, amb l'excepció del que disposa l'article 14, apartat dos.
  
Article 14. Sessions extraordinàries
  
1. El ple de la Mancomunitat i la Comissió de Govern celebraran sessió extraordinària, quan així ho decidisca el president.
  
2. El ple de la Mancomunitat i la Comissió de Govern celebraran també sessió extraordinària quan ho sol·licite la quarta part, almenys, del nombre legal de membres del ple o de la Comissió de Govern, segons es tracte, i sense que cap d'ells no puga sol·licitar més de tres anualment. La sol·licitud haurà de fer-se per escrit en què es raone l'assumpte o assumptes que la motiven, firmat personalment per tots els que subscriuen. La celebració de la sessió extraordinària no podrà demorar-se per més de quinze dies hàbils des que és sol·licitada, i no es podrà incorporar l'assumpte a l'ordre del dia d'una sessió ordinària o d'una altra extraordinària amb més assumptes si no l'autoritzen expressament els sol·licitants de la convocatòria.
  
Si el president no convoca la sessió extraordinària sol·licitada pel nombre de membres indicat dins del termini assenyalat, quedarà automàticament convocada per al desé dia hàbil següent al de l'acabament de dit termini, a les dotze hores, la qual cosa serà notificada pel secretari de la Mancomunitat a tots els membres del ple o Comissió de Govern segons es tracte, l'endemà de l'acabament del termini citat anteriorment. En absència del president o de qui legalment haja de substituir-lo, el ple o la Comissió de Govern, segons es tracte, quedaran vàlidament constituïts sempre que concórrega el quòrum d'un terç, en cas del Ple, i de majoria absoluta, en el supòsit de Comissió de Govern, i en aquests dos casos la presidència serà ostentada pel membre de la Mancomunitat de major edat entre els presents.
  
3. La convocatòria haurà d'efectuar-se amb tres dies d'antelació com a mínim, i haurà d'indicar els assumptes a tractar, sense que puga recaure acord sobre les matèries no incloses expressament en l'ordre del dia.
  
4. Es tindrà en compte el que disposa els articles anteriors per a la celebració de sessions en primera o en segona convocatòria.
  
Article 15. Vots
  
1. Els acords tant del ple de la Mancomunitat com de la Comissió de Govern, seran adoptats, excepte el que s'establix en l'article següent, per majoria de vots dels membres assistents a la sessió amb dret a vot, i els empats es decidiran pel vot de qualitat del president, quan repetida la votació en la sessió pròxima, o en aquesta, si l'assumpte és declarat d'urgència per la Presidència, es reproduirà l'empat. En tot cas, s'aplicarà la normativa vigent en el règim local.
  
Article 16. Quòrum
  
Sense el perjuí de la ratificació que s'establix en el segon paràgraf de l'article 7 d'aquests Estatuts, s'exigirà, per a la validesa dels acords el quòrum establit en la legislació de règim local, aplicable als ajuntaments.
  
Article 17. Actes i comptabilitat
  
1. El secretari portarà un llibre d'actes de les sessions celebrades pel ple de la Mancomunitat amb les mateixes formalitats que assenyale a les corporacions locals la legislació sobre règim local, així com un llibre de resolucions de la Presidència amb les mateixes formalitats.
  
2. L'interventor de fons portarà la comptabilitat de la Mancomunitat amb les formalitats exigides per la legislació sobre règim local, respecte a les intervencions dels ajuntaments. Igual norma és d'aplicació per al tresorer de la Mancomunitat.
  
Capítol IV
  
Fins
  
Article 18. Competència de la mancomunitat
  
La Mancomunitat serà competent en tot allò que s'ha relacionat amb els serveis o fins assenyalats en l'article 20 d'aquests Estatuts i amb els que, en el futur, puguen mancomunar-se.
  
Article 19. Capacitat jurídica
  
La Mancomunitat com a entitat Local en el compliment dels seus fins i en l'àmbit de les respectives competències tindrà plena capacitat jurídica per a adquirir, posseir, reivindicar, permutar, gravar o alienar tota classe de béns, celebrar contractes, establir i explotar obres o serveis públics, obligar-se, interposar els recursos establits i exercitar les accions previstes en les lleis.
  
Article 20. Fins o serveis mancomunats
  
La Mancomunitat, per a la gestió dels seus interessos i en l'àmbit de les seues competències, podrà promoure tota classe d'activitats i prestar tots els serveis públics que contribuïsquen a satisfer les necessitats i aspiracions dels veïns dels municipis mancomunats.
  
La Mancomunitat exercirà competències, inclosa la reglamentària, en els termes de la legislació de l'Estat i de les comunitats autònomes, en les següents matèries:
  
- Serveis educatius i culturals.
  
- Serveis socials i assistencials.
  
- Serveis sanitaris.
  
- Defensa del medi ambient, defensa dels animals i flora, equilibri ecològic.
  
- Arreplegada, transformació i tractament dels residus sòlids.
  
- Promoció i dotacions turístiques.
  
- Vies de comunicació i transport públic.
  
- Promoció i desenvolupament d'activitats agrícoles.
  
- Promoció de la indústria i el comerç.
  
- Promoció de l'ocupació i la plena ocupació.
  
Així com qualsevol altre d'interés per als municipis integrants de la Mancomunitat la gestió mancomunada del qual siga acordada pel ple de la Mancomunitat.
  
Capítol V
  
Personal
  
Article 21. Disposicions generals
  
1. La Mancomunitat podrà disposar de personal propi que serà regit pel que establixen els presents Estatuts, per la legislació aplicable als funcionaris d'Administració local i pel Conveni Col·lectiu del personal laboral de la Mancomunitat.
  
Article 22. Forma d'ingrés
  
1. El personal propi de la Mancomunitat podrà ingressar al seu servei per qualsevol dels procediments establits en la legislació sobre règim local o ser transferit a aquesta per les corporacions que la integren. Aquesta transferència podrà ser a tots els efectes o simplement com a col·laboració.
  
2. El ple de la Mancomunitat podrà elaborar un reglament de funcionament i règim interior de la Mancomunitat, en què es regulen la forma d'efectuar transferències de funcionaris de cada corporació municipal a la Mancomunitat; nombre màxim de funcionaris que cada corporació pot transferir; situació d'aquests respecte a les corporacions de la seua procedència i règim de retribucions.
  
Article 23. Règim de retribucions
  
El règim de retribucions del personal propi al servei de la Mancomunitat, tant pel que es referix a emoluments bàsics com a complementaris, serà l'establit en el Conveni Col·lectiu vigent, catalogació'valoració de llocs de treball i la resta de legislació aplicable.
  
Capítol VI
  
Recursos econòmics
  
Article 24. Disposicions generals
  
1. La Hisenda de la Mancomunitat estarà constituïda pels següents recursos:
  
a) Ingressos de dret privat.
  
b) Subvencions i altres ingressos de dret públic.
  
c) Taxes i preus públics per la prestació de serveis o la realització d'activitats de la seua competència.
  
d) Contribucions especials per a l'execució d'obres o per a l'establiment, ampliació o millora dels serveis de la competència de la Mancomunitat.
  
e) Els procedents d'operacions de crèdit.
  
f) Multes.
  
2. També constituiran recursos de la Mancomunitat les aportacions, tant ordinàries com extraordinàries dels municipis que la integren.
  
Article 25. Aportacions dels municipis
  
1. Les aportacions econòmiques que hauran d'efectuar els municipis integrats en la Mancomunitat podran ser ordinàries i extraordinàries, i seran, en qualsevol cas, proporcionals al nombre d'habitants de cadascun de dits municipis en relació amb el cost del servei a mancomunar, així com, de les despeses generals. Dites aportacions sofriran les alteracions pròpies de les variacions del nombre d'habitants de cada municipi, tenint en compte les revisions anuals que afecten aquests.
  
2. Les aportacions econòmiques dels municipis a la Mancomunitat tindran la consideració de despeses obligatòries i preferents per als ajuntaments respectius.
  
Article 26. Aportacions ordinàries
  
1. Seran aportacions econòmiques ordinàries les següents:
  
a) Les destinades a sufragar el funcionament de la Mancomunitat pel que fa als serveis generals.
  
b) Les destinades al manteniment i conservació dels serveis mancomunats.
  
2. Els municipis efectuaran les seues aportacions dins dels terminis que determine el ple de la Mancomunitat, i si no ho fan, els ajuntaments que la integren autoritzen a la Delegació Provincial del Ministeri d'Hisenda a retindre les quotes que pertanguen als municipis deutors perquè s'entreguen a la Mancomunitat.
  
Article 27. Aportacions extraordinàries
  
Seran aportacions extraordinàries les que obligatòriament realitzaran els municipis mancomunats, en la proporció que a cadascun corresponga, segons el que establix l'article 24 d'aquests Estatuts, per l'import necessari per a saldar el dèficit que resulte, en liquidar la Mancomunitat els seus pressupostos. Aquestes aportacions tindran caràcter de subvenció a fons perdut i per a la seua efectivitat els serà d'aplicació les normes dels articles 24.2 i 25.2 d'aquests Estatuts.
  
Tindran caràcter d'aportacions extraordinàries, considerant-se en concepte de subvenció o ajuda a fons perdut, les aportacions que els ajuntaments mancomunats realitzen a la Mancomunitat en béns mobles o immobles destinats a serveis mancomunats de primer establiment.
  
Article 28. Ordenances fiscals
  
1. Sent la Mancomunitat un ens públic amb capacitat jurídica d'obrar plena per al compliment dels seus fins, els seran aplicables, quant als serveis de la seua competència, les potestats conferides als municipis en matèria econòmica, en especial l'aprovació d'ordenances fiscals prèvies a la imposició de drets, taxes i preus públics per la utilització o prestació de serveis mancomunats, així com la de tramitar expedients de contribucions especials destinades a sufragar l'execució d'obres o d'establiments, ampliació o millora de serveis mancomunats.
  
2. L'aprovació de les citades ordenances i expedients seguiran les normes establides respecte d'això en la legislació de règim local i en aquests Estatuts.
  
Capítol VII
  
Termini de vigència i reforma de la mancomunitat
  
 i dels seus estatuts
  
Article 29. Vigència
  
Pel caràcter dels serveis que pretén prestar, la Mancomunitat es constituïx per temps indefinit, i els acords municipals sobre la seua modificació o dissolució hauran de ser adoptats pels ajuntaments en Ple.
  
Article 30. Adhesions i separacions
  
1. Podran adherir-se a la Mancomunitat els municipis a què els interesse formar part d'aquesta, sempre que així ho sol·liciten, assumisquen les obligacions que en aquests Estatuts s'assenyalen i efectuen les aportacions inicials i periòdiques que els corresponguen. L'adhesió podrà realitzar-se per a una, diverses o totes les finalitats de la Mancomunitat, sempre que les obres i els serveis siguen independents entre si atenent els seus aspectes tecnicofinancers. Les adhesions hauran de ser informades favorablement pel ple de la Mancomunitat i ratificades per tots els ajuntaments membres.
  
2. Per tràmits anàlegs i amb subjecció de les previsions establides per a l'adhesió, podrà separar-se de la Mancomunitat qualsevol dels municipis que la integren.
  
Article 31. Reforma dels estatuts
  
Per a la reforma dels presents Estatuts, haurà de seguir-se el procediment establit per a l'aprovació d'aquests.
  
Article 32. Dissolució de la mancomunitat
  
La dissolució de la Mancomunitat es produirà per qualsevol de les següents causes:
  
a) Per disposició legal.
  
b) Per acord de tots i cadascun dels ajuntaments que la integren, seguint els mateixos tràmits que s'exigixen per a la seua creació.
  
Article 33. Efectes de la dissolució
  
1. Els acords de dissolució concretaran la forma en què s'ha de procedir a la liquidació del patrimoni de la Mancomunitat i l'adjudicació, si és procedent, a cada municipi, de la part que li corresponga.
  
2. L'acord de dissolució també fixarà la destinació que haja de donar-se al personal al servei de la Mancomunitat, quan reglamentàriament procedisca.
  
3. El ple de la Mancomunitat continuarà constituït com a junta liquidadora per dissolució de la Mancomunitat, fins a la total adjudicació dels béns als respectius municipis.
  
Disposició addicional
  
Per allò no previst en els presents Estatuts, s'estarà al que disposa la Legislació de Règim Local.
  
Disposició final